Sõbrad

**"Sõbrad"** (originaalpealkirjaga "Friends") on Ameerika Ühendriikide situatsioonikomöödia kuuest New Yorgis elavast sõbrast. Sarja stsenaristid olid David Crane ja Marta Kauffman.

"Sõbrad" on populaarseim eetris olnud situatsioonikomöödia telesarjade ajaloos. Sari oli eetris aastatel 1994–2004. "Sõbrad" on võitnud auhindu, seejuures lemmikkomöödiasarja People's Choice Awardi kuuel aastal järjest ja silmapaistva komöödiasarja Emmy.

Eestis näitas sarja esimest korda Kanal 2 aastatel 1998–2005.

## Süžee
Seriaal keskendub kuueliikmelise sõpruskonna igapäevaelule. Sellesse kuuluvad:
* Rachel Green – rikkast perest pärit ärahellitatud moeentusiast, Monica lapsepõlvesõbranna
* Monica Geller – emafiguur, veidi neurootiline ja puhtust armastav kokk
* Phoebe Buffay – hipilik massöör ja isehakanud muusik, kes eristub teistest oma veidra tänavatarkuse poolest
* Joey Tribbiani – heatahtlik, kuid aeglase taibuga näitleja ja osav seelikukütt
* Chandler Bing – naljanina, kes on tuntud oma sarkastilise huumori ja halva suhteõnne poolest
* Ross Geller – Monica vanem vend, nohiklik paleontoloog ja professor

Seriaal algab, kui Rachel on oma kihlatu Barry altari ette jätnud. Naine asub elama oma lapsepõlvesõbranna Monica juurde, kelle eelmine kaasüüriline Phoebe on hiljuti välja kolinud. Esimest korda iseseisev Rachel leiab tööd ettekandjana, hiljem töötab ta moevaldkonnas. 

Karjääririndel edukas Ross lahutab sarja kümne hooaja jooksul kolm abielu. Tema esimene abikaasa osutub lesbiks, teine abielu puruneb, kui Ross kutsub oma tulevast kaasat abieluvandes Racheliks. Kolmas abielu sõlmitakse Las Vegases alkoholijoobes Rossi ja Racheli vahel, ka see lõppeb lahutusega. Abielude vahel on Ross suhtes Racheliga, kellesse ta armus juba keskkoolipäevil. Noortel on keeruline kokku-lahku suhe, kaheksandas hooajas sünnib nende tütar Emma. 

Rossi parim sõber Chandler ja Monica leiavad üksteist neljanda hooaja lõpus. Paaril tekib suhe, mida nad oma sõprade eest mitu kuud varjavad. Seitsmendas hooajas Monica ja Chandler abielluvad ning seriaali lõpus lisanduvad nende perekonda adopteeritud kaksikud. 

Chandleri korterinaabri Joey näitlejakarjäär saab hoo sisse sarjas "Days of our Lives", kus ta mängib ajukirurgi. 

Phoebel on telesarja jooksul kolm märkimisväärset suhet. Viimane neist on klaveriõpetaja Mike Hanniganiga, kellega ta viimases hooajas abiellub. Neljanda hooaja osades on Phoebe surrogaatema oma poolvenna ja ta naise kolmikutele.

## Osatäitjad
### Peaosatäitjad

Fail:Jennifer_Aniston_08.jpg|alt=Jennifer Aniston|Jennifer Aniston –   Rachel Green 
Fail:CourteneyCoxFeb09.jpg|alt=Courteney Cox|Courteney Cox –  Monica Geller 
Fail:Lisa_Kudrow_crop.jpg|alt=Lisa Kudrow|Lisa Kudrow –  Phoebe Buffay 
Fail:Matt_LeBlanc,_Arqiva_British_Academy_Television_Awards,_2013.jpg|alt=Matt LeBlanc|Matt LeBlanc –  Joey Tribbiani 
Fail:Matthew_Perry_2013.jpg|alt=Matthew Perry|Matthew Perry –  Chandler Bing 
Fail:David_Schwimmer_(5208598833).jpg|alt=David Schwimmer|David Schwimmer –  Ross Geller 


### Kõrvalosatäitjad
*Elliott Gould – Jack Geller 
*Christina Pickles – Judy Geller 
*Jane Sibbett – Carol Willick 
*Michael Tyler – Gunther James 
*Maggie Wheeler – Janice 
*Tom Selleck – dr Richard Burke 
*Paul Rudd – Mike Hannigan 
*Helen Baxendale – Emily Waltham 
*Hank Azaria – David
*Eddie Cahill – Tag Jones 

### Külalisrollid
Kümneaastase eetrisoleku ajal täitsid "Sõprades" külalisrolle paljud tollased ja tulevased filmitähed. Nende hulgas oli näiteks Brad Pitt, George Clooney, Danny DeVito, David Arquette, Brooke Shields, Julia Roberts, Bruce Willis, Gary Oldman, Sean Penn, Jean-Claude Van Damme ja Alec Baldwin. Tuntud näitlejaid nägi ka seriaali peategelase perekonnaliikmete rollis. Racheli õdede rollis olid Reese Witherspoon ja Christina Applegate, Phoebe venda mängis Giovanni Ribisi ja Chandleri vanemate osatäitjad olid Morgan Fairchild ja Kathleen Turner.

## Vaata ka
* Joey
* "Rossi kaif"

## Välislingid

* Sarja koduleht
*